Ko metuljčki v trebuhu nehajo leteti

Ženske smo prijetna, sladka in mila bitja. Naša nežnost in milina je opevana in naslikana odkar človek obstaja. Seveda lahko »služimo« zgolj kot muze, ampak z emancipacijo se je naša bit ob moškem manifestirala v zavedanje, da nismo in ne smemo biti partnerju niti malo samoumevne.

Seveda nas ni težko imeti ob sebi in biti predmet oboževanja v prvih nekaj mesecih. Takrat smo, tako moški kot ženske, zaljubljeni, napolnjeni z adrenalinom in se nam na partnerju zdi vse sladko in popolno. Uro ali več zaklenjena kopalnica, ko nujno morate opraviti svoje potrebe, zamujanje na večerje, dolgi (in predvsem glasno hihitajoči) pogovori s prijateljicami po telefonu, ko se vi pripravljate na sestanek znajo biti v prvih mesecih še simpatični, potem pa postanejo nekoliko nadležni.

via GIPHY

Živimo v času, ko se vse dogaja hitro, ko smo nestrpni in moramo imeti vse takoj in zdaj. Zato tudi partnerje menjavamo pogosto, misleč, če pri nekomu nismo dobili vsega v paketu, bomo pa pri naslednjem. Vedno več ljudi je v srednjih letih samskih, brez družin, vedno več ljudi je osamljenih in se zdravi za depresijo. Nič od tega pa, v večini primerov, ni edini možen in nujen potek dogodkov.

Ni vse tako črno kot se sliši

Metuljčki so na začetku zveze samoumevni, potem jih pa moramo sami umetno ustvarjati in verjemite, deluje! Zatorej moški, pozor! Ponujam vam nekaj nasvetov, kako zvezo z zakompliciranimi bitji z Venere ohraniti vročo še dolgo po tem, ko prvi metuljčki v trebuhu minejo in kako vzbuditi pri partnerki poželenje, katerega veliko korist boste imeli posledično predvsem vi sami.

Ko se zjutraj zbudiš verjetno najprej pomisliš na kavo, toaleto in neprebrano elektronsko pošto in v podobnem zaporedju tudi začneš dan. Poskusi vriniti pred naštete nujnosti jutranji seks, dan bo lepši za oba. Nežno in z občutkom jo začni poljubljati po ramenih ali okrog popka, preidi na vrat in se spet spusti nižje. V pol-snu bo njena domišljija še posebej sanjska zato se s telesom močno stisni k njej, da ji fantazije še dodatno začiniš. Ko vidiš, da začne presti in drhteti, se spusti na južno poloblo in ne bo trajalo dolgo, ko nobeden od vaju ne bo potreboval več kave, za jutranjo telovadbo bo pa tudi poskrbljeno.

Nimaš ideje kako pričeti?

Ne vzame ti veliko časa, da ji napišeš na listek, ko se ona tušira, ti pa odhajaš v službo, kako seksi so njene nove hlačke in kako si, ko prideš iz službe, večerjo želiš pojesti servirano na njej. Brez novih hlačk. Te večerje ne bo zamudila, še več, iz službe bo prihitela predčasno. Seveda ji namesto listka lahko napišeš sredi dneva tudi sms s podobno vsebino.

Pohvale. Vsi imamo radi, da nas pohvalijo, še posebej ljubljena oseba, katere mnenje nam pomeni največ. Ženske se rade počutimo, lepe, zanimive, občudovane in oboževane. Ne bo te pobralo, če boš »ulala-jav« in jo strastno objel, ko si pomerja pred teboj novo krilo, namesto tega, da jo vprašaš, koliko je spet zapravila. Korist bosta definitivno imela oba večjo.

Dvigovanje ega in občutek privlačnosti sta pri ženskah še kako pomembna. Če imaš energijo za pohvaliti vse ženske na ulici, imaš energijo tudi za isto število komplimentov namenjenih zgolj njej. Kadarkoli, kjerkoli, čim-večkrat. Če se bo počutila privlačno ob tebi, ne bo razmišljala o tem, da bi odkorakala stran, izžarevala bo boljšo energijo, saj se bo v lastni koži počutila super, pa tudi v postelji bo bolj sproščena. In na kuhinjskem pultu, na steni na hodniku, v dvigalu …

via GIPHY

Bodi izviren!

Namesto, da jo popoldan pokličeš in ji poveš kaj vse natančno si počel v službi, s kom si govoril, kaj si jedel za kosilo in kako te novi čevlji žulijo, ji z enako natančnostjo zaupaj, kako bi jo v tem trenutku zadovoljil in kaj vse bi z njo rad počel. Pa četudi te je zato inspirirala pornografska stran, ki si jo pregledoval na delovnem mestu. Le vir inspiracije zadrži zase, saj obstaja možnost, da bo imel tvoj klic po tem podatku čisto nasproten učinek.

Dober seks je velik del uspešnega razmerja, ni pa vse. Pokaži ji, da ji zaupaš in da ti lahko zaupa, poslušaj jo, ko ima probleme in jo močno stisni za roko in objemi, ko je na robu joka. Občutek sproščenosti in varnosti sta nujno potrebna. Seveda pa ima vse povračilno funkcijo – kar daš, to dobiš. Če se bo ženska ob tebi počutila zaželeno, varno in sproščeno, se bo definitivno potrudila, da ti bo v enaki meri vračala pozornost, zaradi katere se boš tudi ti počutil v zvezi odlično.

Ravno tako pa tudi zaupanje, razumevanje, podobni interesi in razmišljanje ter zvestoba niso vedno dovolj za dolgotrajno in lepo razmerje. Zapeljevanje od zore do mraka in zavedanje, da imaš ob sebi res krasno punco, ki je z nekaj triki lahko še bolj čudovita, je ultimativen recept za dobro in uspešno zvezo, predvsem pa za dolgo zaljubljenost. Za tisti občutek, ki je bil na začetku in katerega vsi tako prehitro pozabimo. Ker ne znamo vztrajati in se (po)truditi.